La Policia Local posa 63 multes a propietaris d’animals per diferents causes des de setembre
2025-07-24

El passat mes de setembre l’Ajuntament de Burjassot, des de la Regidoria de Policia i Seguretat Ciutadana, dirigida per Manuel Pérez Menero, intensificava els controls per la no arreplegada d’excrements en la via pública i per la tinença del xip dels animals de companyia. La campanya està sent intensiva al llarg d’aquests mesos i s’estan realitzant controls diaris i en diferents franges horàries, multant a aquells propietaris que no arrepleguen els excrements dels animals o els que porten sense identificar amb el corresponent xip als cans.

La Policia Local ha interposat 63 sancions als propietaris dels cans no solament per aquests dos motius sinó que també ho han fet per maltractament animal, abandó, per no tenir-los inscrits en el registre de gossos potencialment perillosos, per portar-los solts o, en el cas de propietaris de vivendes, per l’ús de sofre, sancionat en l’Ordenança de Convivència Ciutadana.

Aquestes sancions s’han interposat per part dels agents després de procedir a advertir i informar als propietaris dels cans, en primer lloc, sobre la infracció que estaven cometent. Una vegada comprovat que aquestes persones han sigut reincidents, s’ha procedit a la seua sanció a causa de l’incompliment tant de l’Ordenança de Convivència Ciutadana, la de Tinença d’Animals o la de Tinença d’Animals Potencialment Perillosos, respectivament.

En total, s’han interposat 31 sancions per no arreplegar els excrements dels animals de la via pública, cinc per no tenir inscrits com a tals a gossos potencialment perillosos, dos per abandó, quatre per portar solts als animals, sis per maltractament animal, 12 per no portar el xip d’identificació i tres per l’ús de sofre per a espantar als cans.

Per a l’Alcalde de Burjassot, Rafa García, “solucionar el problema dels excrements dels animals és una prioritat per al nostre Ajuntament. Hem d’estar conscienciats en no embrutar els nostres carrers amb els excrements dels cans ja que convivim en societat i és vital per al municipi, i al mateix temps també ser conscients de les obligacions que tots els propietaris dels animals tenen envers les seues mascotes. Amb aquest control de la Policia Local, preventiu en un primer moment i sancionador quan no es compleix la norma i es tracta de propietaris reincidents, no solament estem volent mantenir la nostra ciutat neta, evitant en tot el possible trobar-nos excrements dels gossos sinó que també, i tenint en compte les sancions que s’han interposat, estem conscienciant a tothom perquè complisca la normativa a tots els nivells”.